《寿宪使大卿》
宋代·度正

自昔天之生大贤，其间往往几千年。
前日颜曾乃并世，后来孙乐还齐肩。
参稽疏数未一概，废兴大抵关诸天。
恭惟皇家受眷命，五星集奎光芒悬。
复振斯文自洙泗，涣然遗响闻伊瀍。
微言奥论揭日月，九州四海俱流传。
浩斋先生本自得，闻风特起吾东川。
当时造入自孟子，善养其气气浩然。
配合道义期充足，至大而刚直以全。
后来岂不有继者，要之闻道先生先。
今夕何夕天气好，虞琴初奏南薰弦。
正阳之月月几望，于时盖得乾之乾。
宜其秀质温如玉，不磷不缁白且坚。
吾君好学古未有，直上便可升经筵。
力辟淫邪开正道，雍容尧舜陈王前。
仰视苍苍岂无意，如此大器堪扶颠。
诸生载酒来荐寿，山肴野蔌徒拳拳。
跻彼公堂喜拜舞，正也请赋嵩高篇。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。